梅花赋
宋璟 (Tang)
高斋寥。岁晏山深。景翳翳以斜度。风悄悄而龙吟。坐穷檐以无朋。命一觞而孤斟。步前除以踯躅。倚藜杖于墙阴。蔚有寒梅。谁其封植。未绿叶而先葩。发青枝于宿蘖。擢秀敷荣。冰玉一色。胡杂遝于众草。又芜没于丛棘。匪王孙之见知。羌洁白其何极。若夫琼英缀雪。绛萼著霜。俨如傅粉。是谓何郎。清香潜袭。疏蕊暗臭。又如窃香。是谓韩寿。冻雨晚湿。夙露朝滋。又如英皇。泣于九疑。爱日烘晴。明蟾照夜。又如神人。来自姑射。烟晦晨昏。阴霾昼閟。又如通德。掩褎拥髻。狂飙捲沙。飘素摧柔。又如绿珠。轻身坠楼。半含半开。非默非言。温伯雪子。目击道存。或俯或仰。匪笑匪怒。东郭慎子。正容物悟。或憔悴若灵均。或欹傲若曼倩。或妩媚如文君。或轻盈若飞燕。口吻雌黄。拟议难遍。彼其艺兰兮九畹。采蕙兮五柞。缉之以芙蓉。赠之以芍药。玩小山之丛桂。掇芳洲之杜若。是皆物出于地产之奇。名著于风人之托。然而艳于春者。望秋先零。盛于夏者。未冬巳萎。或朝华而速谢。或夕秀而遄衰。曷若兹卉。岁寒特妍。冰凝霜冱。擅美专权。相彼百花。谁敢争先。莺语方涩。蜂房未喧。独步早春。自全其天。至若栖迹隐深。寓形幽绝。耻邻市廛。甘遁岩穴。江仆射之孤镫向寂。不怨悽迷。陶彭泽之三径长閒。曾无愔结。谅不移于本性。方可俪乎君子之节。聊染翰以寄怀。用垂示于来哲。从父见而勖之曰。万木僵仆。梅英再吐。玉立冰姿。不易厥素。子善体物。永保贞固。